Veidi uudiseid  Venemaa eestlaste tegemistest, seekord Peterburist. (Ma hea meelega ootan kõiksugu uudiseid Venemaa eestlaste tegemiste kohta, et neid oma blogisse üles riputada. Kirjutage mulle: jaanus.piirsalu@gmail.com) Nad on seal igavesti vahvalt aktiivselt. Novembri keskel toimus neil jutti kohe kolm üritust, mida aitasid korraldada ka Eesti peakonsulaat Peterburis: avati Eesti kirjanduse raamatukogu, Eesti leiva näitus ning Levašovos mälestati Stalini ajal hukatud eestlasi. Fotod kõigi nende ürituste kohta saatis hea  Veronika Mahtina.    Suurim sündmus oli kindlasti 16. novembril Eesti raamatukogu avamine aadressil Gorohhovaja 41, seal asub Библиотека национальных литератур.  Baltiinfo.ru andmetel oli raamatukogu algataja kunagine Eesti Raadioa ja BNSi hea kaastöötaja Boriss Gorbunov, kes tahtis 1990-ndatel luua Peterburi Eesti seltsi liikmetele oma lugemiskogu Eesti kirjandusest. Algselt asuski raamatukogu Boriss kogus Fontankal. Siis seikles raamatukogu mitme koha vahel ja viimastel aastatel juhtus nii, et  see oli laenutajatele üldse ligipääsmatu.  Tulevikus peaks 2500 eesti- ja venekeelset raamatut sisaldav raamautkogu leidma ilusa kodu Jaani kirikus, mida praegu taastatakse. Aga seni, kuni 2010. aasta lõpuni, täiendab Gorbunovi algatatud raamatukogu Peteburi rahvuskirjanduse raamatukogus Eesti osakonda. Ma küll pole kahjuks kursis, kui uut kirjandust sealt leida võib, aga ehk peakonsulaat aitab neid uuema kirjandusega.  Mõned fotod Veronikalt avamisest:       Avamise hetk. Vasakult  paremale - Helga Vilberg Peterburi Eesti Kultuuuriseltsist ja Jaani kogudusest, peakonsul Kristen Lahtein, директор Межрайонной централизованной библиотечной системы им. М.Ю. Лермонтова Сергей Серейчик.       Eesti konsul Maris Kaiva esitleb Valget Raamatut (Eesti inimkaotused okupatsioonides 1941-1991). Esireas paremalt teisena istub Vadim Musaev, kellelt ilmus just raamat "Эстонская диаспора на Северо-Западе России во второй половине XIX-первой половине XX в."       Ja selline  näeb siis Eesti raamatute osakond välja.    Nädalavehtusel enne raamatukogu avamist mälestasid Peterburi eestlased nagu iga sügis sadu eestlasi, kes 1937-38 Stalini repressioonide ajal lasti maha tollase Leningradi külje all Levašovos. Sinna on üldse maetud üle 40 000 repressioonide ohvri. Nõukogude ajal hoiti seda massilist mahalaskmiskohta saladuses.       Eesti seltsi liikmed ja konsulaadi töötajad hukkunud eestlaste mälestuskivi juures.       Peterburi Eesti segakoor Kaja  esitab Requiem´i. (Ai, kui tubli asi see koor ikka on! Neil on ju oma tantsurühm ka!)       Ja selline näeb välja mälestuskivi Levašovos.    10. novembril avas Eesti Põllumajandusmuuseum näituse Peterburi Leivamuuseumis. Veronika fotole on jäänud põllumajandusmuuseumi direktor Merli Sild (vasakult teine) ja Peterburi Eesti Kultuuriseltsi esimees, alati reibas Viiu Fjodorova (vasakult kolmas).